ઇંગ્લેન્ડે બીજા દિવસે સાત વિકેટે ૧૯૭ રનથી આગળ બેટિંગ શરૂ કરી હતી જેમાં ટીમનો સ્કોર ૨૧૪ રન થયો ત્યારે જસપ્રીત બુમરાહે આદિલ રશીદને આઉટ કરી ભારતને આઠમી સફળતા અપાવી હતી. જોસ બટલર અને સ્ટુઅર્ટ બ્રોડે ત્યારબાદ મક્કમતાથી બેટિંગ કરતાં નવમી વિકેટ માટે ૯૮ રન જોડી ટીમનો સ્કોર ૩૦૦ રનની પાર પહોંચાડયો હતો. આ દરમિયાન બટલરે પોતાની કારકિર્દીની ૧૦મી અર્ધીસદી નોંધાવી હતી. ૩૧૨ રનના સ્કોરે સ્ટુઅર્ટ બ્રોડ આઉટ થયો હતો. બ્રોડને રવીન્દ્ર જાડેજાએ રાહુલના હાથે કેચ કરાવ્યો હતો. બ્રોડે ૫૯ બોલમાં ૩૮ રન બનાવ્યા હતા. બ્રોડ આઉટ થયા બાદ બટલર સદી તરફ આગળ વધી રહ્યો હતો ત્યારે ૩૩૨ રનના સ્કોરે જાડેજાએ આઉટ કરતાં ઇંગ્લેન્ડની પ્રથમ ઇનિંગનો અંત આવ્યો હતો.